Valdimar Lúðvík Gíslason , fyrrverandi bæjarfulltrúi í Bolungarvík í áratugi og flokksbundinn samfylkingarmaður , segir í samtali við Ríkisútvarpið á Vestfjörðum að lítið fylgi við Samfylkinguna í Norðvesturkjördæmi í skoðanakönnunum megi rekja beint til prófkjörs flokksins í haust . Hann segir hreint út að séra Karl Valgarður Matthíasson hafi beitt bolabrögðum í prófkjörinu og smalað óflokksbundnum mönnum til að kjósa sig . Eins og kunnugt er hreppti séra Karl annað sæti listans í prófkjörinu . Guðbjartur Hannesson , sem skipar 1. sæti framboðslista Samfylkingarinnar í Norðvesturkjördæmi , segir að megn ánægja sé með framboðslista flokksins á Akranesi og í nágrenni . Eins og fram hefur komið í Skessuhorni er fylgi flokksins í kjördæminu nú um 15% samkvæmt nýrri könnun Capacent Gallup sem er það langminnsta sem flokkurinn nýtur á landsvísu . Í öðrum kjördæmum er fylgi flokksins á bilinu 24 - 28% .